ተመሳስሎ የተሠራ አዲሱን የገንዘብ ኖት ባንክ ቤት ሲያስገቡ የተገኙ ሁለት ሰዎች በእስራት ተቀጡ።
ባሕር ዳር፡ መስከረም 19/213ዓ.ም (አብመድ) በአማራ ክልል ጠቅላይ ፍርድ ቤት የባሕር ዳርና አካባቢዋ ከፍተኛ ፍርድ ቤት ዛሬ በዋለው ችሎት ሐሰተኛ አዲሱን የባለ መቶ ብር ኖት ወደባንኮች ሲያስገቡ የተያዙ ሁለት ሰዎች ላይ የቅጣት ውሳኔ አስተላልፏል። ፍርድ ቤቱ አንደኛ ተከሳሽ 15 ሺህ ብር ወደባንክ ሲያስገቡ ባለአንድ መቶ ብር ሐሰተኛ አንድ ኖት በመያዛቸው በሕግ ቁጥጥር ስር መዋላቸውን አስታውቋል፡፡ተከሳሹ የቀረበበትን ክስ ሆን ብሎ የሠራው ባለመሆኑ፣ ክሱን ሙሉ በሙሉ ያመነ በመሆኑ፣ የቤተሰብ አስተዳዳሪ እና መልካም ፀባይ ያለው በመሆኑ በጠበቃው አማካኝነት ባቀረበው ማቅለያ ከተያዘበት ቀን ጀምሮ በአንድ ወር እስራት ተወስኖበታል።ሁለተኛ ተከሳሽ 700 ብር ባንክ ቤት ሲያስገቡ ሐሰተኛ ባለአንድ መቶ ብር አንድ ኖት አብሮ በመገኘቱ በሕግ ቁጥጥር ስር ውሏል። ተከሳሹ የወንጀል ሪከርድ የሌለው፣ በሊስትሮ ሥራ እናቱን የሚያስተዳድር መሆኑና ክሱን አምኖ በመከራከሩ ባቀረበው የክስ ማቅለያ መሠረት የአንድ ወር እስራት እንዲቀጣ ተወስኖበታል።ፍርድ ቤቱ ሕዝቡ ሕገ ወጥ ገንዘብ ይዞ በሕግ እንዳይጠየቅ አዲሱን የገንዘብ ኖት መረዳት እና አስመስሎ የተሠራ ገንዘብም ሲያጋጥመውም እንዲጠቁም አመላክቷል።ዘጋቢ፡- ግርማ ተጫነ